เอเอซีพีครองแชมป์ขายตรงชิงส่วนแบ่ง24.83%
อยุธยา อลิอันซ์ ซี.พี. ยังครองตำแหน่งแชมป์ช่องทางขายตรงด้วยแชร์สูงถึง 24.83%&nbsp;
21 มิ.ย. 2553

อยุธยา อลิอันซ์ ซี.พี. ยังครองตำแหน่งแชมป์ช่องทางขายตรงด้วยแชร์สูงถึง 24.83% 
นายไบรอัน สมิธ รองกรรมการผู้จัดการใหญ่ ฝ่ายการตลาดขายตรง บริษัทอยุธยา อลิอันซ์ ซี.พี.ประกันชีวิต(เอเอซีพี) เปิดเผยว่า ในช่วงไตรมาสแรกของปีนี้ ช่องทางขายตรงสามารถสร้างผลงานที่ยอดเยี่ยม ด้วยยอดเบี้ยประกันรับปีแรกรวม 167 ล้านบาท และครองตำแหน่งแชมป์ยอดเบี้ยใหม่สูงสุดจากช่องทางขายตรงติดต่อกันเป็นปีที่สอง โดยมีแชร์ส่วนแบ่งตลาดในสัดส่วนสูงสุด 24.83% ของตลาดประกันชีวิตช่องทางขายตรง และถือเป็นอีกหนึ่งช่องทางหลักในการสร้างรายได้ให้กับบริษัทฯ ล่าสุดมีสัดส่วนเป็น 19% ของรายได้รวมทั้งหมด ซึ่งถือเป็นการเติบโตอย่างรวดเร็วของช่องทางนี้ สะท้อนให้เห็นถึงประสิทธิภาพของกลยุทธ์ที่เน้นการยึดลูกค้าเป็นศูนย์กลางที่บริษัทฯ ดำเนินการมาอย่างต่อเนื่อง
ปัจจัยที่ทำให้ช่องทางขายตรงประสบความสำเร็จได้อย่างต่อเนื่องอีกครั้งในปีนี้ เพราะมีจุดเด่นที่สามารถเข้าถึงลูกค้าได้เป็นจำนวนมากในแต่ละวัน เมื่อเปรียบเทียบกับช่องทางอื่น เนื่องจากใช้การติดต่อสื่อสารกับลูกค้าผ่านทางโทรศัพท์ จึงมีความสะดวกมากกว่า ที่สำคัญบริษัทฯ มีพนักงานขายที่มีคุณภาพสูง ผ่านการฝึกฝนอย่างช่ำชองด้วยระบบการฝึกอบรมอย่างมืออาชีพ จึงสามารถเข้าถึงกลุ่มลูกค้าและนำเสนอผลิตภัณฑ์ที่ตรงกับไลฟ์สไตล์ของลูกค้าได้อย่างมีประสิทธิภาพ สร้างยอดขายได้อย่างน่าประทับใจ 
นอกจากนี้ยังมีการควบคุมคุณภาพการขายผ่านทางโทรศัพท์ โดยมีระบบการตรวจสอบพนักงานผ่านการอัดเทปการสนทนากับลูกค้า และเก็บบันทึกเทปไว้เป็นเวลา 10 ปี โดยมีการประเมินผลการทำงานเป็นประจำ ทั้งนี้ก็เพื่อให้การทำงานของพนักงานขายที่จะต้องเป็นไปตามกฎระเบียบของคณะกรรมการกำกับและส่งเสริมการประกอบธุรกิจประกันภัย (คปภ.) อย่างเคร่งครัดเพื่อประโยชน์สูงสุดของผู้บริโภค 
สำหรับทิศทางและกลยุทธ์ธุรกิจในปีนี้ของบริษัทฯ จะเดินหน้าสร้างความแข็งแกร่งให้กับช่องทางขายตรงต่อไป บริษัทฯ มีแผนที่จะเดินหน้าด้วย 3 กลยุทธ์หลัก โดยกลยุทธ์แรกจะเน้นการเพิ่มทั้งจำนวนและประสิทธิภาพของพนักขายให้มีคุณภาพดียิ่งขึ้น ผ่านการฝึกอบรมและพัฒนาศักยภาพพนักงานขายอย่างต่อเนื่อง หลังผ่านการฝึกอบรมเราเชื่อมั่นได้ว่าพนักงานขายทุกคนมีประสิทธิภาพในการทำงานสูงมาก โดยจะเน้นการเข้าถึงตลาดได้ในเวลาอันรวดเร็ว นำเสนอข้อมูลอย่างละเอียดเกี่ยวกับผลิตภัณฑ์ใหม่ๆ ที่เข้าใจง่ายและให้ข้อมูลที่สะดวกต่อการตัดสินใจซื้อ และเมื่อลูกค้าได้ฟังการนำเสนออย่างมืออาชีพแล้ว จะทำให้ตัดสินใจซื้อได้เร็วขึ้น 
กลยุทธ์ที่สอง ที่จะช่วยสร้างการเติบโตของช่องทางนี้ คือการสร้างพันธมิตรธุรกิจและสร้างความสัมพันธ์ที่ดีกับองค์กรขนาดใหญ่เพิ่มขึ้น เพื่อรองรับการขยายตัวของผลิตภัณฑ์ประกันชีวิตที่จะมีเพิ่มขึ้น โดยขณะนี้บริษัทฯ อยู่ในขั้นตอนการเจรจากับพันธมิตรรายใหม่ๆ เพิ่มเติมจากพันธมิตรเดิม กลยุทธ์ที่สาม บริษัทฯ จะเพิ่มโอกาสให้แก่ลูกค้าในการเข้าถึงผลิตภัณฑ์ประกันชีวิต ด้วยการเพิ่มช่องทางการนำเสนอที่หลากหลายมากขึ้น 
นอกจากนั้น บริษัทฯได้มีการลงทุนไปกว่า 250 ล้านบาท ในการพัฒนาศูนย์บริการขายทางโทรศัพท์ (telesales call centre) ให้ทันสมัยยิ่งขึ้น ซึ่งปัจจุบันมีอยู่ 2 แห่ง มีพนักงานขายที่มีผลงานอยู่ทั้งสิ้น 384 คน และมีเป้าหมายที่จะเพิ่มศูนย์ศูนย์บริการขายทางโทรศัพท์ ขึ้นเป็น 4 แห่ง และเพิ่มอัตราพนักงานขายเพิ่มขึ้นอีกให้เป็น 650 คนภายในสิ้นปี 2553
“ผลงานที่ยอดเยี่ยมในไตรมาสแรกจะพิสูจน์ความสำเร็จของเราอีกครั้งว่า ด้วยกลยุทธ์ยึดลูกค้าเป็นศูนย์กลาง การเพิ่มประสิทธิภาพให้กับช่องทางขายตรง ผ่านการพัฒนาศักยภาพของพนักงานขาย การคิดค้นผลิตภัณฑ์และช่องทางใหม่ๆ ในการเข้าถึงลูกค้าอย่างสม่ำเสมอ และการลงทุนในศูนย์บริการต่างๆ รวมถึงการเพิ่มจำนวนพันธมิตรธุรกิจให้มากขึ้น จะทำให้อยุธยา อลิอันซ์ ซี.พี. สามารถครองตำแหน่งผู้นำอันดับหนึ่งในด้านยอดขายผ่านช่องทางขายตรงได้อย่างต่อเนื่อง และกลายเป็นช่องทางสำคัญที่จะทำให้บริษัทฯ พิชิตเป้าหมายผลิตเบี้ยใหม่ผ่านช่องทางนี้ 1,000 ล้านบาท ส่งผลให้เป้ารวมของบริษัทฯ เป็นไปตามที่ตั้งไว้ คือ จะมีเบี้ยประกันรับปีแรกคิดเป็น 6,000 ล้านบาท ในปีนี้ได้อย่างแน่นอน” นายไบรอัน กล่าวสรุป